Video: Beesvrektes nie weens ‘politieke motiewe’‘n Skermgreep uit die video wat die talle gevrekte beeste wys. ŉ Video van ŉ klomp gevrekte beeste wat op sosiale media rondgestuur word met die boodskap dat die meer as 1 000 diere Maandag vergiftig is, hou volgens die KwaZulu-Natalse landbouorganisasie Kwanalu nié met enige politieke motief verband nie. Die boodskap lui dat die beeste vergiftig is “om die grond te kry”. Sandy la Marque, uitvoerende hoof van Kwanalu, het gesê die video, wat die vrektes van ŉ groot getal beeste by ŉ voerkraal in Dundee wys en die voorval aan politieke motiewe toeskryf, is foutief. “Ons verstaan dat die voerkraal ŉ ernstige probleem ondervind en dat toetse op die voer gedoen word wat glo gelei het tot ŉ groot getal vrektes. “Ons glo nie dat enige vuilspel vermoed word nie en meen dat die video versprei word om die boerderygemeenskap te destabiliseer. “Ons doen ŉ beroep op sosialemediagebruikers om inligting eers te bevestig en dit nie blindelings aan te stuur nie,” het La Marque gesê.